**A Ford Performance egy világszerte bajnokság-esélyes Mustang GT3 versenyautót fejleszt, ami 2024-ben lép majd pályára Daytonában**

* A Ford újra visszatér a gyári hátterű GT3-versenyzésbe a vadonatúj Mustang® GT3 IMSA versenyautóval; a 2024-es Daytona 24 órás futamon bemutatkozó gépet a vásárlók is megvehetik
* A Ford Performance és a Multimatic közös fejlesztésével készülő Ford Mustang GT3-ast egy 5,0 literes, Coyote-alapú V8-as motor hajtja, és a vásárlók világszerte kiaknázhatják vele a Ford Mustang képességeit a hosszútávú futamokon
* Az új program egyik tesztpilótája Joey Hand lesz, aki a Ford GT volánja mögött győzelmet aratott a 2016-os Le Mans 24 órás futam GTE Pro géposztályában

**DAYTONA BEACH, Florida, 2022. január 28.** – A Ford Mustanggal, a póniautó-kategóriát megteremtő ikonikus sportkocsival tér vissza a Ford a globális autóversenyzés világába; a 2024-ben pályára lépő új GT3-ast a Ford Performance készíti fel a motorsport kemény megpróbáltatásaira.

A Ford Performance közzétette terveit a vadonatúj Ford Mustang GT3 versenyautóval kapcsolatban, ami a Nemzetközi Motorsport Szövetség (IMSA) 2024-es szezonjában fog bemutatkozni a Daytona 24 órás futamon.

A most hétvégén megrendezendő Daytona Rolex 24 futam előtt hangzott el a bejelentés, hogy az új Mustangot közösen fejleszti a Ford Performance és régi versenypartnere, a Multimatic Motorsports. A 2024-es futamon két gyárilag felkészített autóval lép majd pályára a Multimatic által menedzselt IMSA GTD Pro munkacsoport, ugyanakkor privát csapatok Mustangjai is rajthoz állnak a GTD géposztályban.

“A Mustang versenyzésre született, mi pedig izgatottan várjuk, hogy fej-fej melletti küzdelemben mérjük össze a GT3-változat tudását a világ legnagyobb autógyártóival,” nyilatkozta Mark Rushbrook, a Ford Performance Motorsports globális igazgatója. “58 évnyi tapasztalattal a globális hosszútávú versenyek világában (köztük a NASCAR és az Australian Supercars sorozatokban) készen állunk, hogy új szintre emeljük a Mustang nemzetközi hírnevét.”

“Kétségtelen, hogy ebben a projektben a Multimatic Motorsports a tökéletes partner számunkra,” vélekedett Rushbrook. “Nemcsak azért, mert a múltban számos Mustang-programban dolgoztunk már együtt velük, hanem mert a Ford GT program és az új, privát csapatoknak szóló Bronco® DR programok is bebizonyították, hogy bajnoki szintű versenyprogramokat tudunk kínálni a Fordnak és vásárlóinak.”

“Izgalmas dolog részt venni ebben az új IMSA programban, akárcsak a GT3 ügyfélprogramban a Ford Performance oldalán,” mondta el Larry Holt, a Multimatic különleges járművek részlegének ügyvezető alelnöke. “Hosszú és kiváló munkakapcsolat áll mögöttünk, a profi autóversenyzésben ugyanúgy, mint a vásárlói versenyprogramok szervezésében és a versenyautók fejlesztésében. Köszönjük a belénk vetett hitüket, és alig várjuk, hogy együtt mutassuk meg a világnak, mi jelenik majd meg a versenypályákon a Mustang személyében!”

Az új Mustang GT3 versenygépet egy 5,0 literes, Coyote-alapú Ford V8-as blokk hajtja, amit a Ford Performance fejlesztett ki, és az angliai Cumbriában működő M-Sport épít meg, amely már hosszú ideje a Ford partnere a motorsport-bajnokságokon.

A két szervezet gazdag közös múltra tekinthet vissza a FIA Rally Világbajnokságban; legutóbb a Ford Puma Hybrid Rally1 versenygépet tervezték meg és készítették el együtt, ami 1.-3.-5. helyen ért célba bemutatkozó futamán, a múlt heti Monte Carlo Rallyn.

“Örülünk, hogy tovább szélesítjük együttműködésünket a Forddal, kiterjesztve azt a motorsport más ágazatára is, miután a Rally Világbajnokságban eltöltött 25 közös évünkre egy újabb szép győzelemmel tettük fel a koronát a Puma Hybrid Rally1 versenygéppel,” nyilatkozta Malcom Wilson, az M-Sport tulajdonosa. “Az M-Sport bőséges és elmélyült tapasztalatot szerzett a pályaversenyeken, különösen GT3 programunkban, ahol az M-Sport által fejlesztett V8-as erőforrással diadalt arattunk a 2020-es Bathurst 12 órás versenyen és 2019-ben a Paul Ricard pálya 1000 kilométeres futamán.”

“Legújabb motor-projektünk révén (ami szintén a Ford-blokkokra épül) a Brit Túraautó Bajnokság hivatalos motorszállítóivá váltunk,” tette hozzá Wilson. “Izgalmas dolog, hogy most közvetlenül együttműködhetünk a Ford Performance és a Multimatic szakembereivel a Mustang GT3 fejlesztésén; nagyon keményen fogunk dolgozni, és mindent megteszünk majd azért, hogy közös erővel még több győzelmet szerezzünk világszerte.”

A versenyre hangolt erőforrás a Mustangokba épített, nagy teljesítményű V8-as szívómotorok örökségét viszi tovább. A blokk a világhírű Ford Coyote® szellemiségét hordozza, teljesítménye pedig elegendő ahhoz, hogy bajnoki esélyekkel induljon a világszintű GT3 hosszútávú futamokon.

Az új Mustang GT3 külön az autóhoz tervezett rövid/hosszú lengőkaros első és hátsó futóművet, hátul elhelyezett sebességváltó-differenciálmű egységet, szénszálas karosszériaelemeket és egyedi aerodinamikai csomagot kap, hogy alkalmas legyen a GT3-versenyzésre.

A Ford és a Multimatic gyári hátterű és privát csapatok által megvásárolható GT3 Mustangokat is készít majd a 2024-es versenyszezon kezdetére.

Az új program egyik tesztpilótája Joey Hand lesz, aki a Ford GT volánja mögött győzelmet aratott a 2016-os Le Mans 24 órás futam GTE Pro géposztályában, emellett pedig továbbra is fejlesztő pilótaként és tanácsadóként dolgozik a Ford Performance szervezetében.

“Fantasztikus érzés a kezdetektől együttműködni a Forddal egy újabb lenyűgöző sportkocsi-versenyprogramban,” mondta Hand. „Bármennyire is imádok versenyezni és nyerni a pályán, az olyan új versenygépek fejlesztésében is szeretek részt venni, mint ez a Mustang. Rengeteget teszteltünk a Ford GT programban, és remek lesz újra sok ismerőssel együtt dolgozni a Fordnál és a Multimaticnál, miközben felkészítjük a versenyre ezt az autót.”

**Célegyenesben az új Mustang GT4**

Bár még az IMSA-futamokra szánt Mustang GT3 is új, a Ford és a Multimatic már bejelentette, hogy a jövőben is folytatják sikeres GT4 versenyprogramjukat, amelyben várhatóan 2023-ban lép színre az új Mustang GT4.

“A Mustang GT4 további támogatása is rendkívül fontos számunkra,” árulta el Rushbrook. “A jelenlegi Mustang GT4-essel rengeteg sikert arattunk itt és Európában egyaránt, és már alig várjuk, hogy vásárlóinknak egy vadonatúj gépet kínálhassunk, amellyel pályára léphetnek a jövő évadban induló GT4 kategóriában. Hamarosan többet is elárulhatunk erről.”

A közeljövőben az új Mustang versenygép mellett további új verseny-Mustangok is kigördülnek a Ford Performance istállójából. A 2022-es új generációs Ford Mustang február 6-án mutatkozik be a NASCAR Kupa sorozatban a Los Angeles-i Coliseumban, majd két héttel később a Daytona 500 futamon. Emellett a Ford Performance egy új generációs Mustang fejlesztésén is dolgozik, ami a Supercars Series 2023-as évadában debütál.

###

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 184.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 42.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

***A Multimatic***

*A Multimatic egy magántulajdonban lévő, globális vállalkozás, amely az autóipar számára tervezett alkatrészeket, rendszereket és szolgáltatásokat kínál. A Multimatic alapvető tevékenysége a komplex mechanizmusok, a karosszéria-hardverek, a felfüggesztési rendszerek és a karosszériaszerkezetek tervezése és gyártása, valamint a kis tömegű, kompozit autóipari rendszerek tervezése és fejlesztése. Emellett a Multimatic gépkocsi-tervezést, fejlesztést és gyártást is végez közúti és versenypálya-felhasználásra. A Torontóban működő Multimatic cég számos gyártási részleget és tervezési központot működtet Észak-Amerikában, Európában és Ázsiában, jó kapcsolatokat ápolva a világ minden tájáról származó partnerekkel. A Multimatic szervezete öt egységből áll: ezek a Multimatic Mechanisms, a Multimatic Structures & Suspension, a Multimatic Engineering, a Multimatic Niche Vehicles, és a Multimatic Special Vehicle Operations. További információ:* [*www.multimatic.com*](http://www.multimatic.com) *és* [*www.multimaticmotorsports.com*](http://www.multimaticmotorsports.com)*.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |